Den unge mand har til politiet forklaret, at han har købt den svenske båd for 400.000 kroner. Desværre for den unge sejlglade mand, er han ikke i besiddelse af en kvittering for købet. Og politiet har svært ved at få den 21-årige mands forklaring til at hænge sammen med, at en svensk mand har meldt sin båd stjålet, en båd der ifølge politiets oplysninger er identisk med den, der nu ligger i vandet i Aalborg. - Den 21-årige mand kan ikke fortælle hvem, han har købt båden af, og nu får vi jurister til at se nærmere på sagen og manden og båden, siger vagtchefen hos Nordjyllands Politi. Båden, der er hjemmehørende i Gøteborg, er meldt stjålet 2. september. Den 21-årige mand fremstilles i løbet af søndag i grundlovsforhør med henblik på en varetægtsfængsling.

Referat:
En 21-årig mand er anholdt og sigtet for at have stjålet en sejlbåd fra en svensk bådeejer i Gøteborg, efter både båd og mand er dukket op i Bådhavnen i Aalborg.